
A gyermek- és fiatalkorú tanúk helyzete a büntetőeljárásban

„A gyermekek emlékezete nagyon jó, ezért képzeletük rendkívül eleven.”
(Giambattista Vico)
A büntetőeljárás és a bizonyítás fontos szereplői közé tartoznak a tanúk, tekintve, hogy sok esetben kizárólag az ő vallomásaikra támaszkodva állapítható meg az adott büntetőügy történeti tényállása, amely alapján a büntetőjogi felelősség fennállása esetén büntetés vagy intézkedés kerül kiszabásra. Míg a fiatalkorú személyek speciális szabályok betartása mellett feltétel nélkül kerülhetnek a büntetőeljárás e rendkívül jelentős pozíciójába, addig a tizennegyedik életévüket be nem töltött személyek csak abban az esetben, ha a vallomásuktól várható bizonyíték mással nem pótolható. Ez utóbbi rendelkezés indoka egyrészt a gyermek védelme a büntetőeljárástól, a terhelttel való találkozástól, másrészt pedig, hogy a gyermek koránál, érettségénél fogva csak korlátozottan van birtokában a megbízható vallomás tételéhez szükséges képességeknek. A gyermek kihallgatása esetén számos garanciális szabálynak kell érvényesülnie az eljárásban a gyermek védelme és legfőbb érdekének érvényre juttatása céljából.
Dolgozatomban a rövid fogalmi megalapozás után elemzem és értékelem a magyar büntetőeljárási törvény vonatkozó szabályait, melyek joganyagbeli szétszórtságát a szabályozás egyik kritikus pontjaként jelölöm meg. Jogalkotási hiányosságok is felfedezhetők, nem szól a törvény pl. arról, hogy mi történik abban az esetben, ha a gyermek tanút a nyomozási bíró már kihallgatta, ennek ellenére azonban a bírósági szakban is szükségessé válik kihallgatása, de tizennegyedik életévét még nem töltötte be. Bár közvetett rendelkezésekből következtethetünk a felmerülő kérdésekre adandó válaszokra, mégis szükséges azokat egyértelművé tenni. Ezentúl gyakorlati problémákra is rámutatok, mint pl. a gyermek- és fiatalkorú törvényes képviselője jelenléti jogának biztosítása és a vallomástételhez történő hozzájárulásának beszerzése terén esetlegesen megjelenő mulasztások. A magyar joganyag feldolgozása után kitekintek a gyermekbarát igazságszolgáltatás témájában született nemzetközi dokumentumokra. Végezetül olyan gyakorlati jellegű kérdéseket tárgyalok, mint a tanúvallomás információ-tartalmának torzulási lehetőségei, a kihallgatást végző személyének, a kihallgatás technikájának és helyszínének fontossága, különös hangsúlyt fektetve a gyermekmeghallgató szobákra.



